Toyota skenk R70m vir studies in vervaardiging - Solidariteit WêreldSolidariteit Wêreld
Tuis › Soldeer › Toyota skenk R70m vir studies in vervaardiging
Toyota skenk R70m vir studies in vervaardiging
Volgens Engineering News het die Toyota Wessels Instituut vir Vervaardigingstudies (TWIMS) 'n skenking van R70 miljoen van die Toyota Suid-Afrikaanse Onderwystrust ontvang om 'n ambassadeursbeurs vir vervaardigingstudies tot stand te bring ten einde belowende studente te befonds wat 'n Meestersgraad in Besigheidsadministrasie (MBA) met die fokus op vervaardiging wil voltooi.
Die skenking sal TWIMS in staat stel om tot 90% van die totale koste van 'n student se studies, sy of haar losies op kampus tydens klasse en eksamens, asook ander uitgawes vir die internasionale leermodule te befonds.
Die totale waarde van die toekenning wat elke student oor twee jaar sal ontvang, beloop R450 000, wat beteken die student, of sy of haar werkgewer, moet nog R50 000 betaal.
"Met die toekenning van die Toyota SA Onderwystrust kan ons meer verdienstelike studente op ons program verwelkom en help om die waardering vir en begrip van vervaardiging in Suid-Afrika te verdiep," verduidelik professor Justin Barnes, uitvoerende direkteur van TWIMS.